น้ำท่วมทำตลาดทองคำหด
สถานการณ์น้ำท่วมขณะนี้ได้ส่งผลกระทบเป็นวงกว้างไปยังหลายภาคธุรกิจ จากกำลังซื้อในประเทศที่หดหายไป หนึ่งในนั้นคือ &#8220;ทองคำ&#8221;
24 ต.ค. 2554

สถานการณ์น้ำท่วมขณะนี้ได้ส่งผลกระทบเป็นวงกว้างไปยังหลายภาคธุรกิจ จากกำลังซื้อในประเทศที่หดหายไป หนึ่งในนั้นคือ “ทองคำ” 
โดย...ดำรงเกียรติ มาลา 
สถานการณ์น้ำท่วมขณะนี้ได้ส่งผลกระทบเป็นวงกว้างไปยังหลายภาคธุรกิจ จากกำลังซื้อในประเทศที่หดหายไป หนึ่งในนั้นคือ “ทองคำ” สินค้าที่คนไทยนิยมเลือกลงทุนเป็นอันดับต้นๆ โดยในรอบ 1 เดือนที่ผ่านมา ตลาดการซื้อขายทองคำในประเทศซบเซาลงอย่างเห็นได้ชัด ทำให้ราคาขายทองคำรูปพรรณ 96.5% ปรับตัวลดลง จากบาทละ 2.62 หมื่นบาท ลงมาอยู่ที่บาทละ 2.45 หมื่นล้านบาท ขณะที่ราคาทองคำแท่ง 96.5% ปรับลดลงจากบาทละ 2.58 หมื่นบาท มาอยู่ที่ 2.41 หมื่นบาท 
ทั้งนี้ จากการลงพื้นที่สำรวจร้านค้าทองคำย่านเยาวราช พบว่าร้านค้าทองทุกแห่งต่างประสานเสียงว่า ยอดขายทองคำนับตั้งแต่เกิดเหตุภัยพิบัติขึ้นหดหายไปอย่างต่อเนื่อง นอกจากนี้จากสถานการณ์น้ำที่เคลื่อนตัวเข้าใกล้พื้นที่เข้ากรุงเทพฯ ยังทำให้ร้านค้าทองทุกแห่งต้องเตรียมความพร้อมรับมือกับมวลน้ำที่พร้อมจะเข้าถล่มได้ทุกขณะ 
จิตติ ตั้งสิทธิ์ภักดี นายกสมาคมค้าทองคำ เปิดเผยว่า ขณะนี้ภายในสมาคมค้าทองคำได้หารือกันถึงความเสี่ยงจากสถานการณ์น้ำท่วมที่เข้าใกล้พื้นที่ชั้นในของกรุงเทพฯ โดยในเบื้องต้นได้แจ้งเตือนให้ผู้ค้าแต่ละรายในเยาวราชและพื้นที่กลุ่มเสี่ยงเตรียมความพร้อมป้องกันความเสียหายภาวะน้ำท่วม หลังจากที่ก่อนหน้านี้มีร้านค้าทองคำในต่างจังหวัดจำนวนมากที่ได้รับความเสียหายไปจนต้องปิดกิจการ ซึ่งได้ส่งผลกระทบเป็นลูกโซ่ต่อยอดขายของร้านทองในเยาวราช ซึ่งเป็นตลาดค้าส่งทองคำ




 
“ยอดขายทองคำในเยาวราชช่วงนี้หายไปเยอะ เพราะความเสียหายจากเหตุน้ำท่วมในครั้งนี้กินพื้นที่เป็นวงกว้างมาก ทำให้ลูกค้าร้านทองในต่างจังหวัด ซึ่งเยาวราชขายส่งให้ต้องปิดกิจการไปชั่วคราว ขณะที่ลูกค้าในกรุงเทพฯ เองก็อยู่ในภาวะกังวลกับการป้องกันทรัพย์สินทรัพย์ของตัวเอง อย่างรถยนต์และบ้าน รวมถึงการซื้อสินค้าอุปโภคและบริโภคที่จำเป็นกักตุนเอาไว้ก่อน” จิตติ กล่าว
นายกสมาคมค้าทองคำ กล่าวว่า อีกหนึ่งปัญหาสำคัญที่ผู้ค้าทองคำในเยาวราชต้องเผชิญอยู่ในขณะนี้ คือ เรื่องข้อมูลข่าวสารที่ขาดความชัดเจน จึงไม่มีใครรู้ว่าน้ำจะท่วมเยาวราชหรือไม่ หรือหากท่วมระดับน้ำจะสูงเพียงใด ทำให้ไม่สามารถประเมินสถานการณ์น้ำเพื่อเตรียมรับมือได้อย่างถูกต้อง ขณะนี้ร้านค้าทองต่างๆ จึงทำได้เพียงนำกระสอบทรายและแผ่นพลาสติกมาทำเป็นเครื่องป้องกันในเบื้องต้น ซึ่งหากปริมาณน้ำมีมากกว่าที่คาดการณ์ ก็อาจต้องพิจารณาปิดกิจการเป็นการชั่วคราว 
ยลลัดดา สาธุภาพ รองผู้จัดการห้างขายทอง ทองใบเยาวราช เล่าว่า ห้างทองทองใบได้เตรียมพร้อมรับมือกับภาวะน้ำท่วมมาแล้วเป็นเวลา 1 สัปดาห์ หลังจากได้รับการแจ้งเตือนล่วงหน้าจากสำนักงานเขตว่าเยาวราชเป็นพื้นที่สุ่มเสี่ยง เนื่องจากอยู่ใกล้กับแม่น้ำเจ้าพระยา จึงได้เตรียมก่อกระสอบทรายป้องกันสาขาทั้ง 5 แห่งในพื้นที่เยาวราช สูงขึ้นจากพื้นถนนประมาณ 1 เมตร พร้อมทยอยขนทรัพย์สินที่อาจได้รับความเสียหายออกจากพื้นที่ล่วงหน้าเอาไว้แล้ว
“ช่วงที่ผ่านมายอดขายลดลงถึง 70% โดยเฉพาะในช่วงวันเสาร์อาทิตย์ ซึ่งในภาวะปกติจะมียอดขายสูง โดยหากน้ำเข้าท่วมเยาวราชซ้ำอีก ยอดขายจะยิ่งแย่ลงไปอีก ซึ่งผลกระทบคงเป็นภาวะชั่วคราว แต่สิ่งที่กังวลคือเรื่องข้อมูลและการแจ้งเตือน ซึ่งหากระดับน้ำสูงกว่า 1 เมตร จะสร้างความเสียหายแก่ตัวอาคาร เช่น ตู้เก็บทอง ด้วย” ยลลัดดา กล่าว
ปัญญพงศ์ วุ้นทิพย์วารี พนักงานขาย ห้างขายทองเล่งหงษ์ กล่าวไปในทิศทางเดียวกันว่า ห้างทองเล่งหงษ์ได้เตรียมความพร้อมป้องกันน้ำท่วมเอาไว้ล้วงหน้า ทั้งการกั้นกระสอบทรายและใช้แผ่นพลาสติกกันน้ำ เพราะจากการติดตามข่าวสาร คาดว่าน้ำจะเข้าท่วมพื้นที่กรุงเทพฯ อย่างแน่นอน แต่จนถึงขณะนี้ยังคงไม่ทราบว่าปริมาณน้ำจะมากน้อยเพียงใด 
“ตอนนี้จะเห็นได้ว่าร้านทองทุกแห่งมีการเตรียมป้องกันอย่างเต็มที่ เพราะต้องยึดหลักปลอดภัยไว้ก่อน แม้ยังไม่รู้ว่าความรุนแรงของน้ำท่วมจะเป็นอย่างไร” ปัญญพงศ์ กล่าว
เชื่อว่าสถานการณ์น้ำท่วมในขณะนี้เป็นเรื่องที่ยอมรับและเข้าใจได้สำหรับภาคธุรกิจและชาวกรุงเทพฯ ไปเรียบร้อยแล้ว แต่สิ่งที่ทุกภาคส่วนต้องการ คือ ข้อมูลที่ชัดเจนให้พวกเขาเหล่านั้นประเมินสถานการณ์และเตรียมพร้อมรับมือได้อย่างถูกต้อง เพื่อไม่ให้เกิดความผิดพลาดซ้ำซากเช่นเดียวกับหลายพื้นที่และนิคมอุตสาหกรรมก่อนหน้านี้